Михаил Лъкатник
Сърдитко

chitanka.info

Елате в село Белорек

да видите картина:

сърдит е Снежният човек

на Старата година.

Той вежди чупи, бърчи нос,

към нея гледа строго.

Реди въпрос

подир въпрос —

ядосал се е много.

— Изглежда, че не си добра,

щом тръгваш тъй оттука.

Защо, кажи, не си прибра

злините и боклука?

— Злини ли? Как?

Боклук ли? Как?

Какво си тъй наежен?

Но мръщи вежди, удря крак,

крещи човекът снежен:

— Не са ли двойките злина?

Не са ли за боклука?

Вземи ги в твоята шейна!

Не ги оставяй тука!

Вземи двойкарите, а с тях

ленивите момчета,

че станали са те за смях

на птици и прасета.

Нима ще си останат тук

немирниците, дето

заплашват всекиго с юмрук?…

Хвърли ги във морето!

Засмя се Старата година,

качи се във шейната

и викна: — Аз като замина,

оправяй ги с метлата!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.